Tiener op Pta-kleinhoewe doodgeskietArgieffoto: SAPD/Facebook ŉ Tienerseun van Pretoria is Donderdag in die vroeë oggendure op ŉ kleinhoewe oos van die stad doodgeskiet. Kapt. Marissa van der Merwe, woordvoerder van die Boschkop-polisiestasie, het aan Maroela Media gesê die 17-jarige seun het net ná middernag by die huis in die Welbekend-omgewing opgedaag nadat hy van sy werk as ‘n kelner af gekom het. “Vyf mans het die gesin in die huis oorval en met ŉ vuurwapen aangehou,” het Van der Merwe gesê. “In die huis het hulle die seun se ma en sy 12-jarige suster vasgebind en die huis geplunder.” Die verdagtes het die seun tydens die voorval in die maag geskiet voordat hulle in die gesin se Mahindra-bakkie van die toneel gevlug het. Die seun is op die toneel dood. Die Mahindra is later deur ŉ opsporingstoestel in Mamelodi, noordoos van die stad, opgespoor. Die polisie ondersoek ŉ saak van moord en huisroof. Niemand is nog in verband met die voorval in hegtenis geneem nie.